《先成都访故园得颜家断垄碑》
宋代·李彭

我生性僻喜客卿，有练先书无复赢。墨池笔冢聊尔耳，春蛇秋蚓劳讥评。

正书不数黄庭经，况复焦岩瘗鹤铭。永和题尾束高阁，酱瓿往往多兰亭。

怒猊渴骥日远屏，严家饿隶当吞声。千金敝帚不自见，憎鸡爱骛何痴生。

我家成都万人杰，向来古心冶金铁。颜公断石出粪壤，一落眼界清思发。

政如令严亚夫军，中天夜寂悬明月。速须乞灵向若人，运斤成风万钧力。

笔端写我刚直胸，复与颜公振遗烈。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。